Page:Ludus Coventriae (1841).djvu/293

 The gyrdyl that was comawndyd here reynes to sprede, Xal be the gyrdyl of clennes and chastyté; That is to sayn, to be contynent in word, thought, and dede, And alle leccherous levyng cast ȝow for to fle.

And the schon that xal be ȝour feet upon, Is not ellys but exawnpyl of vertuis levyng; Of ȝour form fadeyrs ȝou beforn, With these schon my steppys ȝe xal be sewyng.

And the staf that in ȝour handys ȝe xal holde, Is not ellys but the exawmplys to other men teche; Hold fast ȝour stavys in ȝour handys, and beth bolde To every creature myn precepttys for to preche.

Also ȝe must ete this paschalle lombe hastyly, Of weche sentens this is the very entent; At every oure and tyme ȝe xal be redy, ffor to fulfylle my cowmawndement.

ffor thow ȝe leve this day, ȝe are not sure Whedyr ȝe xal leve to morwe or nowth; Therfor hastyly every oure do ȝoure besy cure, To kepe my preceptys, and than thar ȝe not dowth.

Now have I lerned ȝow how ȝe xal ete ȝour paschal lombe, that is my precyous body; Now I wyl fede ȝow alle with awngellys mete, Wherfore to reseyve it come fforth seryattly.

Petrus. Lord, ffor to receyve this gostly sustenawns In dewe forme, it excedyth myn intellygens; ffor no man of hymself may have substawns To receyve it with to meche reverens.